Zuma: ‘Jy het minder regte, want jy is ‘n minderheid’Foto: GCIS Dit was president Jacob Zuma se antwoord gister op ŉ vraag in die parlement oor of hy dit sal oorweeg om arbeidswetgewing te wysig ten einde te verseker dat kleiner vakbonde nie by onderhandelinge uitgesluit word nie. Lindiwe Mazibuko, parlementere leier van die DA, het die vraag aan Zuma gestel en gesê die drumpel van 51% vir vakbondverteenwoordiging het daartoe gelei dat Amcu nie erken is by Lonmin se Marikana-myn nie en dus van loononderhandelinge uitgesluit is. “Ons werk binne ‘n gereguleerde samelewing … tussen werkers en werkgewers is daar onderhandelinge en ooreenkomste, en die ooreenkomste moet gerespekteer word,” het Zuma gesê. “In ‘n demokratiese situasie is dit die meerderheid wat seëvier. Ek kan nie die reëls verander omdat jy ‘n bepaalde punt wil maak nie. Jy kan nie dan sê, kleiner vakbonde moet op dieselfde manier met groter vakbonde vergelyk word nie.” Zuma het na sy uitlating oor die meerderheid wat meer regte het aan LP’s gesê dit is ŉ “kwessie van om die reëls van demokrasie te aanvaar, en daarbinne voort te gaan.” ŉ Ongeïdentifiseerde LP het hierop geantwoord: “Jy verstaan nie demokrasie nie.”